LV Eiropas Savienības Oficiālais Vēstnesis C 238/14

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 238/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMA PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“SPRESSA DELLE GIUDICARIE”

EK Nr.: IT-PDO-0105-0252-23.11.2006

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

 Produkta nosaukums Produkta apraksts  Ģeogrāfiskais apgabals Izcelsmes apliecinājums  Ražošanas metode  Saikne  Marķējums  Valsts prasības  Citur (precizēt)

2. Grozījuma veids:

Grozījumi vienotajā dokumentā vai kopsavilkuma lapā  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi  Pagaidu grozījumi specifikācijā, kas saistīti ar valsts iestāžu pieprasīto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Produkta apraksts:

Grozījums attiecas uz tauku procentuālo daudzumu sausnā, no “ne mazāk par 29 % un ne vairāk par 39 %” palielinot to līdz “ne mazāk par 33 % un ne vairāk par 43 %”; tas darīts, lai labāk atspoguļotu produkta pašreizējās īpašības. Tiek uzsvērts, ka šie atjauninātie procentuālie daudzumi nekādi nemazina produkta kvalitāti un organoleptiskās īpašības.

3.2. Izcelsmes apliecinājums:

Izdarīti grozījumi specifikācijas 4. pantā attiecībā uz izcelsmes apliecinājumu, papildinot to ar datiem par izsekojamību, jo laikā, kad piešķīra tiesības apzīmēt produktu ar ACVN “Spressa delle Giudicarie”, pantā bija ietvertas atsauces uz vēstures avotiem.

Attiecīgi svītroti spēkā esošās ražošanas specifikācijas 6. panta četri pēdējie punkti attiecībā uz “Elementiem, kas apstiprina saikni ar vidi”, jo to saturs faktiski attiecas uz izcelsmes apliecinājumu, ar kuru papildināts 4. pants.

Pastāvošās specifikācijas 6. panta priekšpēdējais punkts “Siera sagriezēju vārdus un uzvārdus/nosaukumus ieraksta īpašos sarakstos-reģistros” pilnībā iekļauts grozītās specifikācijas 4. pantā. Šāda pārvietošana faktiski neizdara nekādas izmaiņas salīdzinājumā ar ražošanas specifikāciju tajā redakcijā, kāda tā bija, kad piešķīra tiesības produktu apzīmēt ar ACVN, un nesaista sagriešanu un iesaiņošanu ar noteikto ražošanas apgabalu.

VIENOTS DOKUMENTS

PADOMES REGULA (EK) Nr. 510/2006

“SPRESSA DELLE GIUDICARIE”

EK Nr.: IT-PDO-0105-0252-23.11.2006

AĢIN ( ) ACVN ( X )

1. Nosaukums:

“Spressa delle Giudicarie”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.3. grupa. Siers

3.2. Produkta apraksts, uz kuru attiecas 1. punktā minētais nosaukums:

Piedāvājot tirgū sieru, kas apzīmēts ar ACVN “Spressa delle Giudicarie”, tam ir jābūt daļēji pasterizētas, blīvas siera masas sieram ar cilindrisku formu; cilindra sāni ir taisni vai viegli izliekti; siera miza ir brūngani dzeltenā vai tumšā okera krāsā. “Jauna” siera masa ir īpaši elastīga, baltā vai gaišā salmu krāsā, siera acojums izkliedēts, acu diametrs mazs vai vidēji liels. Garša mainīga, no saldenas līdz sātīgai; sieru nogatavinot ilgāk, tā garša kļūst tikko jūtami rūgtena. Siera rituļa svars var svārstīties no 7 līdz 10 kg, diametrs – no 30 līdz 35 cm, augstums – no 8 līdz 11 cm. Tauku procentuālais saturs sausnā mainīgs – no 33 % līdz 43 %; arī mitruma saturs ir mainīgs – no 32 % līdz 40 % “jaunam” sieram, bet “nogatavinātam” produktam tas ir no 28 % līdz 38 %; attiecīgi minimālais nogatavināšanas laiks ir trīs mēneši, bet maksimālais – seši mēneši.

3.3. Izejvielas (tikai pārstrādātiem produktiem):

ACVN “Spressa delle Giudicarie” ir siers, kas ražots no govs svaigpiena, kurš slaukts no Rendena (vietējā šķirne), Itālijas brūnajām, Alpu pelēkajām, Frīzijas un Itālijas sarkanraibajām govīm; tam jābūt divu vai trīs secīgu slaukumu pienam, kas daļēji nokrejots, dabīgi nostādinot.

3.4. Dzīvnieku barība (tikai dzīvnieku izcelsmes produktiem):

Govīm izēdina pastāvīgo pļavu sienu, kura sastāvā galvenokārt ir graudzāles. Ražojot sieru, ko apzīmē ar ACVN “Spressa delle Giudicarie”, cita starpā ir aizliegts izmantot pienu, kas slaukts no govīm, kuras barotas tikai ar zāli vai ar jebkura veida skābbarību.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Lai nodrošinātu kvalitāti, izsekojamību un kontroli, piena ražošana, tā pārstrāde, siera apstrāde līdz pat nogatavināšanas pabeigšanai jāveic 4. punktā noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai, u. c.:

—

3.7. Īpaši noteikumi marķēšanai:

Sieru identificē ar apzīmējumu “D.O.P. “Spressa delle Giudicarie” ”, kuru norāda vienu vai vairākas reizes uz siera rituļa sāniem un uzspiež ar marķēšanas veidnēm; burtu izmēriem jābūt lielākiem par burtiem jebkurā citā uzrakstā uz produkta. Marķējumā norāda sierotavas numuru vai atsauces kodu un produkcijas partiju. Sieru var pārdot veselā ritulī vai sagrieztu porcijās; uz tām vienmēr jābūt iepriekš minētajām norādēm un, ja vajadzīgs, atsauce uz nogatavināšanas ilgumu – “giovane” (“jauns”) vai “stagionato” (“nogatavināts”).

4. Precīza ģeogrāfiskā apgabala definīcija:

ACVN “Spressa delle Giudicarie” ražošanas apgabals atrodas Valli Giudicarie, Chiese, Rendena un Ledro teritorijā, un tajā ietilpst šādu Trento provinces pašvaldību teritorijas: Bersone, Bezzecca, Bleggio Inferiore, Bleggio Superiore, Bocenago, Bolbeno, Bondo, Bondone, Breguzzo, Brione, Caderzone, Carisolo, Castel Condino, Cimego, Concei, Condino, Daone, Darè, Dorsino, Fiavé, Giustino, Lardaro, Lomaso, Massimeno, Molina di Ledro, Montagne, Pelugo, Pieve di Bono, Pieve di Ledro, Pinzolo, Praso, Preore, Prezzo, Ragoli, Roncone, San Lorenzo in Banale, Spiazzo, Stenico, Storo, Strembo, Tiarno di Sopra, Tiarno di Sotto, Tione, Vigo Rendena, Villa Rendena un Zuclo.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Senāk ražošanas apgabalā ietilpa tikai nelielās Val del Chiese un Val Rendena teritorijas, bet laika gaitā tas paplašinājās, līdz aptvēra visu Valli Giudicarie un Ledro teritoriju, taču nekad neiesniedzās citos Trento provinces un tai blakus esošās Brescia provinces apgabalos. Šim apgabalam, kas pazīstams kā “Spressa delle Giudicarie” ražošanas apgabals, piemīt labi saskatāmas atšķirības gan kalnainā reljefa īpatnību ziņā, gan augu valsts un klimata ziņā, kas atbilst Alpu reģionam raksturīgajām īpašībām: auksta un sausa ziema un salīdzinoši vēsa un lietaina vasara, gan arī tradīciju, paražu un tikumu ziņā, kuri lielākoties iesakņojušies saistībā ar iedzīvotāju nodarbinātības veidu – zemkopība un ganību lopkopība. Apgabalā ir īpatnēja augu valsts, jo to veido daudzas Alpu kalniem raksturīgas endēmiskas sugas, kuru eksemplāri aug ne tikai klintājos, bet arī un jo īpaši kalnu ganībās un pļavās; to augšanu veicina īpašais klimats un bagātīgie nokrišņi, reizumis arī sniega veidā.

5.2. Produkta specifika:

Siers, kas apzīmēts ar ACVN “Spressa delle Giudicarie”, atšķiras no citiem sieriem gan ar savu īpašo garšu, kas ir mainīga un var būt no saldenas līdz sātīgai, ar zināmu rūgtenuma piegaršu, kas mainās līdz ar nogatavināšanas ilgumu, gan arī ar siera masas konsistenci, kas neilgu laiku nogatavinātam produktam ir īpaši elastīga.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Spressa delle Giudicarie” ražošanas apgabalam piemīt labi saskatāmas atšķirības gan kalnainā reljefa īpatnību ziņā, gan augu valsts un klimata ziņā, kas atbilst Alpu reģionam raksturīgajām īpašībām: auksta un sausa ziema un salīdzinoši vēsa un lietaina vasara, gan arī tradīciju, paražu un tikumu ziņā, kuri lielākoties iesakņojušies saistībā ar iedzīvotāju nodarbinātības veidu – zemkopība un ganību lopkopība.

Apgabalā ir īpatnēja augu valsts, jo to veido daudzas Alpu kalniem raksturīgas endēmiskas sugas, kuru eksemplāri aug ne tikai klintājos, bet arī un jo īpaši kalnu ganībās un pļavās; to augšanu veicina īpašais klimats un bagātīgie nokrišņi, reizumis arī sniega veidā.

Līdz ar to sieram, kas ražots no noteiktajā ģeogrāfiskajā apgabalā slauktā piena, uzticīgi un nelokāmi ievērojot vietējās, laika gaitā pārmantotās paražas, piemīt raksturīgas organoleptiskās īpašības: skaidri atpazīstama garša, aromāts un garšas nianses. Tautas atmiņā siers “Spressa delle Giudicarie” saistās ar mājamatniecisku un tradicionālu pagatavošanas veidu, kuram vēl nesen bija svarīga nozīme vietējā ekonomikā un ēdienkartē, kas jau izsenis ir tipiska Džudikārijas (Giudicarie) iedzīvotājiem.

Siera ražošana, tā svarīgā nozīme uzturā un vietējā ekonomikā bija izšķiroši faktori, kas noteica to, ka plaši iedzīvotāju slāņi palika dzīvot uz vietas, tādējādi pretojoties vispārējai tendencei – kalnu rajonu iedzīvotāju aizbraukšanai, lai apmestos uz dzīvi citur.

Saskaņā ar visjaunākajiem datiem lēsts, ka saražotās siera “Spressa delle Giudicarie” produkcijas apjoms ir nedaudz vairāk par 24 000 rituļu, kuru izgatavošanā patērēts aptuveni 2,7 miljoni litru piena no 150 lopkopības saimniecībām.

Pirmās vēsturiskās liecības ir ļoti senas, tās datējamas ar 1249. gadu, kad izdoti “Regola di Spinale e Manez” (“Spināles un Manezas statūti”). Nesenākos avotos “Spressa” siers minēts Marīni (Marini) izveidotajā zemesgrāmatā (“Urbario”), kurā attiecībā uz 1915. un 1916. gadu ir atsauce uz “Spressa da polenta” kā tipisku, attiecīgajā apgabalā pagatavotu sieru.

Atrodamas arī citas atsauces, piemēram, pavadzīmes un Coltura di Ragoli (teritorija, kas iekļauta 4. punktā noteiktajā apgabalā) sierotavu kooperatīva reģistri, kuros ir produktu saraksts ar “Spressa” siera pārdošanas cenām laikā no 1926. līdz 1934. gadam.

Atsauce uz specifikācijas publikāciju:

Valdība ir uzsākusi valsts iebildumu procedūru, aizsargātā cilmes vietas nosaukuma “Spressa delle Giudicarie” atzīšanas pieteikumu 2006. gada 22. septembrī publicējot Gazzetta Ufficiale della Repubblica Italiana (Itālijas Republikas Oficiālais Vēstnesis) 221. numurā.

Ar ražošanas specifikācijas konsolidēto tekstu var iepazīties šādā tīmekļa vietnē:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai